El 2 de juliol de 2013, el Govern va aprovar el Pla de racionalització i optimització d'espais de la Generalitat de Catalunya, que va suposar l'adopció d'una nova estratègia d'eficiència en la gestió dels immobles d'ús administratiu.
Com a resultat d'aquest Pla, i ateses determinades necessitats de reubicació de dependències, sorgeix l'oportunitat d'adoptar un nou model de concentració de dependències administratives en immobles més eficients, ubicats en una nova àrea d'activitat, amb rendes més competitives, i on es poden aplicar nous criteris d'ocupació dels espais.
En les actuacions esmentades se situa l'origen del complex Districte Administratiu de la Generalitat de Catalunya, l'entrada en funcionament del qual està prevista per al mes de febrer de 2020.
D'aquesta entrada en funcionament se'n deriva un trasllat de dependències administratives i canvis d'adscripció de llocs de treball de les persones que presten serveis en les unitats que s'hi traslladen.
Per aquest motiu, en la Mesa Sectorial de Negociació del Personal d'Administració i Tècnic, s'ha negociat la implementació de diverses mesures de racionalització amb l'objectiu de facilitar la mobilitat, la conciliació de la vida familiar i laboral, i la implementació de noves modalitats de prestació de serveis, en concret, la prestació de serveis en la modalitat de teletreball.
Vist que en la sessió de 16 de desembre de 2019 de la Mesa Sectorial de Negociació del Personal d'Administració i Tècnic van ser objecte de negociació determinades mesures de racionalització per al personal del Districte Administratiu de la Generalitat de Catalunya, consistents en la mobilitat voluntària, la flexibilització del temps de treball i la prestació de serveis mitjançant la modalitat de teletreball;
Vist que en la sessió de 20 de gener de 2020 de la Mesa Sectorial de Negociació del Personal d'Administració i Tècnic, van ser objecte de negociació la prestació de serveis mitjançant la modalitat de teletreball ocasional;
Atès que l'article 5.g) del text únic dels preceptes de determinats textos legals vigents a Catalunya en matèria de funció pública, aprovat pel Decret legislatiu 1/1997, de 31 d'octubre, preveu que correspon al Govern aprovar els acords assolits amb la representació sindical als efectes de donar-los validesa i eficàcia;
Atès que els acords esmentats amb la representació sindical sobre la prestació de serveis en la modalitat de teletreball requereixen determinades concrecions organitzatives i de servei per implementar-los correctament i per garantir-ne un adequat seguiment i avaluació,
Per tot això, a proposta del conseller de Polítiques Digitals i Administració Pública, el Govern
—1 El personal que presta serveis a les dependències administratives que es traslladen al Districte Administratiu de la Generalitat de Catalunya disposa d'una flexibilitat horària de fins a trenta minuts per començar la part de permanència obligatòria de l'horari.
Aquest règim de flexibilitat horària és addicionalment aplicable al personal que, d'acord amb la normativa vigent, ja disposa d'una flexibilitat horària de trenta minuts o d'una hora.
—2 El personal que presta serveis a les dependències administratives que es traslladen al Districte Administratiu de la Generalitat de Catalunya té dret al còmput quinzenal de la seva jornada de treball respectant, en qualsevol cas, l'horari de permanència obligatòria.
—3 El personal que presta serveis a les dependències administratives que es traslladen al Districte Administratiu de la Generalitat de Catalunya pot sol·licitar que li sigui autoritzada la prestació de serveis en règim de teletreball, com a mesura d'organització del treball.
Els requisits per prestar serveis en la modalitat de teletreball són:
a) Ocupar un lloc de treball susceptible de ser exercit en la modalitat de teletreball, és a dir, ocupar llocs de treball que puguin desenvolupar-se de forma autònoma i no presencial, sense necessitat de ser supervisats presencialment o guiats de manera contínua, ateses les seves característiques específiques i els mitjans requerits per desenvolupar-los.
En aquest sentit, no són susceptibles de ser exercits mitjançant la modalitat de teletreball els llocs de treball d'atenció directa al públic; els llocs de treball adscrits a les oficines de registre, atenció i informació a la ciutadania; els llocs de treball de secretari o secretària d'alt càrrec, i els llocs de treball que comporten la prestació de serveis presencials.
b) Disposar d'un equip informàtic i de sistemes de comunicació i connectivitat a internet suficients i segurs, amb les característiques que defineixi el departament o l'organisme autònom d'adscripció per a cada perfil professional.
La prestació de serveis en règim de teletreball de fins a un màxim de tres jornades diàries senceres s'autoritza mitjançant una resolució de l'òrgan competent i la seva eficàcia resta condicionada a la formalització del pla personal de treball i a la superació de la formació obligatòria que s'estableixi.
El pla personal de treball s'ha de subscriure entre la persona interessada i la que n'exerceix la supervisió i ha de contenir les tasques a realitzar, els objectius a assolir, el règim de control i seguiment dels objectius, i l'avaluació periòdica.
Les jornades de teletreball equivaldran a set hores i trenta minuts o al que correspongui d'acord amb els criteris d'homogeneïtzació de jornades que estableix l'article 15 del Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat.
La jornada en règim de teletreball admet una flexibilitat total, respectant les pauses i els descansos entre jornades, així com les franges horàries de disponibilitat obligatòries per interconnexió i coordinació que puguin establir-se dins l'horari de permanència obligatòria.
Durant les jornades de teletreball, per necessitats del servei degudament justificades i amb un preavís no inferior a vint-i-quatre hores, es podrà exigir la presència física obligatòria a les reunions de treball.
La prestació de serveis en règim de teletreball, amb una durada màxima d'un any sens perjudici que sigui prorrogada, és reversible en qualsevol moment a instància de la persona autoritzada i resta automàticament sense efectes en cas de canvi de lloc de treball.
L'autorització pot ser revocada, un cop dut a terme el tràmit d'audiència prèvia de la persona autoritzada, per necessitats dels serveis degudament justificades, avaluació desfavorable per part de la persona supervisora dels objectius fixats en el pla personal de treball o per incompliment greu dels compromisos en matèria de seguretat, protecció de dades i confidencialitat.
Així mateix, l'autorització es podrà suspendre temporalment per circumstàncies sobrevingudes que afectin la persona autoritzada, per necessitats dels serveis degudament justificades, o per problemes de l'equip informàtic, sistemes de comunicació i connectivitat per un període superior a dos dies.
En aquest supòsit la persona autoritzada ha de prestar serveis en règim presencial fins que aquests problemes es resolguin.
S'autoritza la prestació de serveis ocasionals en la modalitat de teletreball en els supòsits següents:
a) Quan per raó d'un servei fora del centre de treball habitual el desplaçament resulta ineficient, cas en el qual la jornada restant es pot completar en règim de teletreball.
b) Quan per necessitats del servei es derivin encàrrecs específics i concrets que calgui executar en un breu període de temps i sigui més efectiu i adequat emprar la modalitat de teletreball.
c) Quan es declarin episodis ambientals de contaminació o d'altres situacions d'emergència derivades de plans de protecció civil, segons el que disposi a l'efecte la Secretaria d'Administració i Funció Pública.
Els departaments poden establir mesures d'ordre organitzatiu i de servei en relació amb la prestació de serveis en la modalitat de teletreball.
En aquest sentit, poden emetre instruccions de servei per establir jornades de presència obligatòria i horaris de disponibilitat, per garantir la presència d'un mínim d'efectius per unitat, servei o centre de treball o per definir criteris davant la concurrència de sol·licituds d'accés a la modalitat de teletreball estrictament vinculats a raons del servei o a altres criteris objectius.
L'Escola d'Administració Pública de Catalunya, amb la col·laboració dels departaments i organismes que es traslladen al Districte Administratiu, organitza i imparteix la formació específica obligatòria i periòdica en matèria de ciberseguretat, protecció de dades, prevenció de riscos laborals i seguiment per objectius, sens perjudici de la formació que les unitats responsables dels departaments puguin incloure en la seva programació anual.
Es crea la Comissió d'Avaluació del Teletreball del Districte Administratiu de la Generalitat de Catalunya, adscrita a la Secretaria d'Administració i Funció Pública, com a òrgan tècnic de seguiment i avaluació d'aquesta modalitat de prestació de serveis.
La Comissió d'Avaluació del Teletreball del Districte Administratiu fa el seguiment i l'avaluació dels resultats i eleva propostes de millora a la Comissió Interdepartamental d'Administració i Personal.
La Comissió està formada per dues persones en representació de la direcció general competent en matèria de funció pública, una de les quals la presideix; dues persones en representació de la direcció general competent en matèria d'administració digital, una de les quals n'exerceix la secretaria; una persona en representació de l'organisme competent en matèria de telecomunicacions i tecnologies de la informació; una persona en representació de l'organisme competent en matèria de ciberseguretat, i una persona en representació de cadascun dels departaments que es traslladen al Districte Administratiu.
Els membres de la Comissió no perceben cap retribució ni generen cap dret de naturalesa econòmica per assistir a les reunions de la Comissió.
—4 Les mesures establertes en els apartats 1 i 2 d'aquest Acord són transitòries i es podran gaudir durant el termini de dos anys a comptar de la finalització del trasllat de les dependències al Districte.
Les previsions relatives al teletreball es mantindran vigents fins a l'entrada en vigor de la normativa reglamentària reguladora de la prestació de serveis en règim de teletreball.
—5 Es ratifica l'Acord de la Mesa Sectorial de Negociació del Personal d'Administració i Tècnic de 16 de desembre de 2019 sobre les mesures de racionalització consistents en mobilitat voluntària, la flexibilització del temps de treball i la prestació de serveis mitjançant la modalitat de teletreball per al personal del Districte Administratiu de la Generalitat de Catalunya.
—6 S'autoritza la persona titular del Departament de Polítiques Digitals i Administració Pública perquè dugui a terme les actuacions que siguin necessàries per aplicar aquest Acord i, concretament, s'autoritza la persona titular de la Secretaria d'Administració i Funció Pública perquè emeti les instruccions necessàries en relació amb el procediment d'autorització per a la prestació de serveis en la modalitat de teletreball per al personal que presta serveis al Districte Administratiu.
—7 Aquest Acord produeix efectes a partir del dia que es publiqui en el Diari Oficial de la Generalitat de Catalunya.
Barcelona, 18 de febrer de 2020